El Centre de Recerca en Economia i Salut (CRES) va ser oficialment constituït el 17 de juliol de 1996 com a centre especial de recerca de la Universitat Pompeu Fabra.
El treball que ha dut a terme al llarg d'aquests anys l'acredita ja com a centre de referència estatal i internacional.
En aquests moments, es considera necessari potenciar la col·laboració institucional entre l'Administració de la Generalitat de Catalunya i la Universitat Pompeu Fabra, amb l'objecte de cooperar en la consolidació d'aquest Centre com a centre d'excel·lència, emplaçat a la Universitat Pompeu Fabra, que impulsi el treball multidisciplinari entre diferents departaments de la Universitat, així com l'obertura i la col·laboració amb el conjunt d'agents que conformen el sector sanitari.
Un sistema de salut subjecte a un alt nivell d'exigència per part de la ciutadania i que s'ha d'adaptar a fenòmens com l'increment de fluxos migratoris, l'envelliment de la població, els canvis tecnològics i socials demana, cada cop més, una valoració de les decisions de gestió a partir de l'estudi del procés salut-malaltia a través de tècniques i conceptes propis de l'economia.
En aquest sentit, l'economia de la salut com a disciplina la finalitat de la qual és estudiar les decisions d'assignació de recursos quant al que afecta la salut i els serveis sanitaris, és una eina fonamental per contribuir a la sostenibilitat, l'eficiència i l'equitat en la provisió i el finançament del sistema sanitari i a millorar-ne l'organització.
La constitució d'un Consorci a partir del compromís de les entitats que en formen part d'aportar els recursos econòmics i materials necessaris pel seu funcionament és una garantia d'estabilitat i continuïtat en el temps del CRES.
L'article 55 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, disposa que el Govern pot acordar la constitució de consorcis entre la Generalitat i altres administracions públiques per a finalitat d'interès comú o amb entitats privades sense ànim de lucre que tinguin finalitats d'interès públic concurrents amb les de l'Administració.
D'acord amb les finalitats de la Universitat Pompeu Fabra, segons els seus Estatuts, aprovats pel Decret 209/2003, de 9 de setembre, i en exercici de les funcions que li atribueix l'article 42.j) dels Estatuts, el Consell de Govern va adoptar, en data 16 de juny de 2010, l'Acord de crear el Centre de Recerca en Economia i Salut, amb personalitat jurídica pròpia, mitjançant un Consorci amb la Generalitat de Catalunya.
Aquest Acord va ser objecte d'informe favorable del Consell Social de la Universitat en data de 22 de juny de 2010.
L'article 26.o) de la Llei 13/2008, de 5 de novembre, de la presidència de la Generalitat de Catalunya i del Govern, estableix que una de les atribucions del Govern és crear, modificar, dividir o extingir entitats i organismes públics o privats que depenguin de la Generalitat o que hi siguin vinculats, i aprovar-ne els estatuts, si els acords esmentats no requereixen una llei del Parlament.
Atès que s'ha dut a terme la tramitació que preveu l'Acord de Govern de 23 de setembre de 2009, pel qual s'aproven, entre altres, els criteris per a la creació i modificació d'entitats del sector públic de la Generalitat i per a la incorporació o presa de participacions en altres, per a la incorporació de determinades dades als sistemes d'informació corporativa de la Generalitat i es fixen les directrius per a la tramitació de les propostes d'acord del Govern i altres actes relatius a fundacions;
A proposta de la consellera de Salut i del conseller d'Economia i Finances, el Govern
—1 Aprovar la constitució, per l'Administració de la Generalitat, mitjançant el Departament de Salut i el Departament d'Economia i Finances, i per la Universitat Pompeu Fabra, del Consorci Centre de Recerca en Economia i Salut (CRES).
—2 Aprovar els Estatuts del Centre de Recerca en Economia i Salut (CRES), que s'insereixen com a annex d'aquest Acord.
—3 Autoritzar la consellera de Salut i el conseller d'Economia i Finances perquè duguin a terme les actuacions necessàries per a la constitució del Consorci.
—4 Disposar la publicació d'aquest Acord al Diari Oficial de la Generalitat de Catalunya.
Barcelona, 14 de desembre de 2010
El Consorci titular del Centre de Recerca en Economia i Salut (d'ara endavant, CRES) es constitueix com una entitat de dret públic integrada per l'Administració de la Generalitat de Catalunya, a través del Departament de Salut i del Departament d'Economia i Finances, i per la Universitat Pompeu Fabra (d'ara endavant, UPF).
Hi poden ser admesos altres membres, que hauran de tenir la condició d'administracions públiques, organismes públics o entitats privades sense ànim de lucre que persegueixin finalitats d'interès públic concurrents, en igualtat de condicions que els fundadors.
Les propostes de nous membres seran presentades per alguna de les entitats membres i requeriran l'aprovació de la majoria absoluta de les persones membres del Consell Rector.
El CRES té personalitat jurídica pròpia i plena capacitat per al compliment de les seves finalitats específiques en els termes que estableix la normativa aplicable als organismes, administracions i entitats públiques consorciats.
El CRES té les finalitats següents:
a) Estudis sobre economia i salut segons les línies de recerca del centre i/o per encàrrec.
b) L'establiment de col·laboracions nacionals i internacionals amb altres centres amb especialització semblant.
c) La formació d'especialistes en les àrees esmentades.
d) El desenvolupament i tractament de bases de dades que faciliti el coneixement i l'estudi de l'economia de la salut.
e) L'assessorament i consultoria a les administracions públiques o d'altres organitzacions o institucions d'interès públic en el disseny i l'avaluació de polítiques públiques amb impacte sobre la salut.
f) La publicació i difusió dels estudis.
La realització d'aquestes finalitats s'articularà principalment amb les activitats següents:
b) Treballs d'assessorament i consultoria.
c) Programes de formació en el marc de l'oferta de postgrau de la UPF.
f) Col·laboració amb altres centres nacionals i internacionals.
El CRES es regeix per les disposicions d'aquests Estatuts, per la reglamentació interna dictada en el seu desplegament i per la legislació de règim jurídic i de procediment administratiu de les administracions públiques de Catalunya i subsidiàriament per la de l'Estat.
El CRES fixa el seu domicili, a Barcelona, en el Campus de la Universitat Pompeu Fabra, carrer Ramon Trias Fargas, 25, de Barcelona, si bé podrà desenvolupar les seves activitats en altres indrets.
Per acord del Consell Rector, podrà ser variat el domicili.
La separació del CRES d'algun seus membres es podrà realitzar amb un preavís d'un any, sempre que no resultin perjudicats els interessos públics generals que el CRES representa i que la institució que se'n separi estigui al corrent dels seus compromisos anteriors i garanteixi la liquidació de les seves obligacions aprovades fins el moment de la separació.
La separació d'entitats del CRES requerirà l'acord del Consell Rector, d'acord amb el que preveu l'article 14.2 d'aquests Estatuts.
Règim organitzatiu del Consorci
8.1 Els òrgans de govern i administració del CRES són els següents:
8.2 Es constituirà un Consell Assessor empresarial format per representants de les empreses i els organismes que hagin estat convidades pel Consell Rector a formar-ne part.
Podran ser, a títol enumeratiu, organismes de recerca, empreses de capital de risc, asseguradores, indústries subministradores d'inputs al sector sanitari, societats científiques i professionals, fundacions públiques i privades, que actuaran d'òrgan consultiu del CRES.
Composició i naturalesa del Consell Rector
9.1 El Consell Rector és el màxim òrgan de govern i administració del CRES, i està format per:
a) La persona titular del Rectorat de la Universitat Pompeu Fabra o la persona en la qual delegui, que serà titular de la Presidència.
b) La persona titular del Departament de Salut, o la persona en la qual delegui, que serà titular de la Vicepresidència, en torn rotatori, altrament en serà vocal.
c) La persona titular del Departament d'Economia i Finances, o la persona en la qual delegui, que serà titular de la Vicepresidència en torn rotatori, altrament en serà vocal.
d) Fins a dos o dues vocals designats pel Govern de la Generalitat de Catalunya.
e) Fins a tres vocals en representació de la Universitat Pompeu Fabra, designats per aquesta.
f) També en forma part la persona titular de la Direcció del Centre, amb veu però sense vot.
9.2 En els casos d'absència, de vacant, de malaltia o per qualsevol altra causa justificada, la persona que ocupa la Presidència és substituïda per la persona que ocupa la Vicepresidència.
9.3 El Consell Rector designarà la persona que haurà d'exercir les funcions de secretaria de l'òrgan.
La designació podrà recaure en un membre del mateix òrgan, o en un funcionari o funcionària al servei d'una de les administracions consorciades, cas en el qual tindrà veu, però no vot.
9.4 La persona que ocupa la Secretaria és substituïda pel vocal o la vocal més jove.
9.5 En el cas que s'incorporin altres entitats o institucions amb posterioritat a la constitució del CRES, estaran representades amb un vocal o una vocal al Consell Rector, si bé s'assegurarà que els percentatges de representació de la Generalitat i de la Universitat Pompeu Fabra en aquest òrgan siguin d'un mínim d'un terç per a cadascuna, llevat que es modifiquin els Estatuts del CRES d'acord amb el procediment que s'hi preveu.
9.6 El càrrec de membre del Consell Rector s'ha d'exercir personalment.
No obstant això, les persones membres, en cas d'impossibilitat d'assistir a les reunions del Consell Rector, poden delegar per escrit el vot respecte d'actes concrets en una altra persona que en sigui membre.
Si la condició de membre és atribuïda per raó del càrrec, pot actuar en nom de la persona titular d'aquest càrrec la persona que la pugui substituir d'acord amb les regles d'organització de la institució de què es tracti.
9.7 Les persones membres del Consell Rector que siguin designades per raó del càrrec que ocupin cessaran en la seva representació en el moment en què perdin la condició per la qual van ser designades, i seran substituïdes, de manera automàtica en el Consell Rector per qui reglamentàriament els substitueixi en el càrrec.
9.8 Les persones membres del Consell Rector que siguin designades a títol personal per una institució podran ser revocades a proposta d'aquesta institució, i amb l'aprovació del Consell Rector.
Competències del Consell Rector
a) L'aprovació del pla anual d'activitats.
b) L'aprovació del seu propi reglament de funcionament i dels reglaments de règim intern del CRES.
c) L'aprovació del pressupost anual del CRES, els comptes anuals i la liquidació del pressupost vençut, així com de la plantilla de personal.
d) L'aprovació de la memòria anual d'activitats del CRES.
e) L'aprovació de l'admissió de nous o noves membres del centre.
f) La proposta de modificació dels Estatuts.
g) La proposta de dissolució i liquidació del CRES.
h) Els actes de disposició del patrimoni del CRES.
i) El nomenament de la persona titular de la Direcció i, si escau, del gerent o la gerent, i fixar les retribucions que aquests hagin de percebre en exercici del seu càrrec.
l) L'aprovació o proposta d'autorització de les operacions d'endeutament, segons escaigui.
El Consell Rector és l'òrgan de contractació d'obres, bens i serveis del CRES, si bé podrà delegar en la persona titular de la Direcció les facultats que derivin d'aquesta potestat.
11.1 La persona titular de la Direcció serà designada i separada pel Consell Rector.
11.2 Són funcions de la persona titular de la Direcció:
a) Executar, publicar i fer complir els acords del Consell Rector.
c) Preparar els projectes de pressupost i del pla anual d'activitats.
d) Contractar el personal del CRES en els termes establerts pel Consell Rector i exercir-ne la direcció.
f) Desenvolupar la gestió econòmica i ordenar els pagaments.
g) Realitzar totes les funcions que li siguin expressament encomanades o delegades pel Consell Rector.
12.1 El Consell Assessor, previst a l'article 8.2, és un òrgan consultiu format per un vocal o una vocal en representació de cadascuna de les entitats que hi participen.
Les persones que en siguin membres seran designades per la persona titular de la Presidència del CRES, a proposta de les parts consorciades, que de manera paritària faran les corresponents propostes.
12.2 Són funcions del Consell Assessor empresarial:
a) Informar sobre el pla anual d'activitats.
b) Proposar línies de recerca i/o d'assessorament.
c) Proposar acords de col·laboració amb altres centres i institucions amb finalitats comunes.
13.1 El Consell Rector celebrarà sessions amb caràcter ordinari dues vegades a l'any.
També es reunirà amb caràcter extraordinari tots els cops que sigui convocat pel president o quan ho proposi la tercera part de les persones que en siguin membres.
13.2 De cada sessió, se n'estendrà l'acta corresponent.
13.3 Les convocatòries es faran per escrit, amb la corresponent ordre del dia, i seran notificades a cadascuna de les persones membres amb una antelació mínima de set dies naturals.
13.4 El temps mínim de la convocatòria per qualsevol sessió extraordinària serà de 48 hores.
13.5 La persona titular de la Presidència, per iniciativa pròpia o a requeriment d'algun dels vocals, podrà convocar a les sessions del Consell Rector qualsevol altra persona, en qualitat d'experta, l'assistència de la qual es consideri adequada d'acord amb algun dels assumptes inclosos en el corresponent ordre del dia.
14.1 Per adoptar acords serà preceptiva, com a mínim, la presència de la meitat més una de les persones membres amb dret a vot.
Els acords seran adoptats per majoria simple de les persones membres del Consell Rector que es trobin presents en el moment de la votació, llevat de les matèries per a les quals aquests Estatuts disposin altres tipus de majories.
Cadascuna de les persones membres del Consell Rector disposa d'un vot.
En cas d'empat decideix el vot de qualitat del president.
14.2 Caldrà el vot favorable de la majoria absoluta del nombre legal de les persones membres del Consell Rector per a la validesa dels acords que s'adoptin sobre les matèries següents:
b) Integració d'entitats en el CRES o separació d'entitats del CRES.
e) Designació i separació de la persona titular de la Direcció.
El Consell Assessor empresarial es reunirà, com a mínim, una vegada a l'any.
La persona titular de la Presidència del Consell Rector convocarà la reunió i en fixarà l'ordre del dia.
Modificació i alteració substancial dels Estatuts
Qualsevol modificació dels Estatuts inicials requerirà la ratificació per part de les institucions consorciades.
L'alteració substancial dels Estatuts que impliqui una modificació de la voluntat inicial requerirà, a més, l'acord per majoria de les persones membres del CRES.
El CRES és una entitat de dret públic amb personalitat jurídica plena pel compliment de les seves finalitats, i pot realitzar actes d'administració i de disposició de béns, contractes i, en general, tots els actes necessaris per assolir els objectius que estableixen aquests Estatuts.
El CRES té atribuïda, d'acord amb l'article 24.6 de la Llei 30/2007, de 30 d'octubre, de contractes del sector públic, la condició de medi propi i servei tècnic de les administracions públiques consorciades que el constitueixen, i aquestes administracions poden realitzar els encàrrecs de gestió que preveu la Llei esmentada.
Per realitzar operacions d'endeutament el CRES haurà d'obtenir l'autorització prèvia de les entitats consorciades.
No caldrà autorització per a les operacions de crèdit destinades a cobrir necessitats de tresoreria en funció dels drets reconeguts a favor del CRES.
Els recursos econòmics del CRES seran els següents:
a) Les subvencions que consigni en els seus pressupostos la Generalitat de Catalunya.
b) Les aportacions de la Universitat Pompeu Fabra, en forma principalment d'espais i personal acadèmic.
c) Les subvencions, ajuts i donacions que es rebin de qualsevol empresa o entitat pública, espanyola o estrangera.
d) Les transferències que rebi amb càrrec als pressupostos de les institucions consorciades.
e) Els ingressos que pugui obtenir per les seves activitats, així com els rendiments del seu patrimoni.
f) Els crèdits i préstecs que li siguin concedits.
g) Els altres legalment establerts.
El CRES té un patrimoni propi vinculat a les seves finalitats, al qual s'integraran en qualitat de béns cedits en ús els que les institucions consorciades acordin.
Formaran part del seu patrimoni els béns fundacionals i els que adquireixi per qualsevol concepte.
De conformitat amb la Llei 30/2007, de 30 d'octubre, de contractes del sector públic, l'activitat contractual del CRES es regirà per la Llei esmentada.
21.1 El règim jurídic aplicable a la contractació de personal del CRES és el laboral d'acord amb la normativa aplicable a aquest efecte.
La selecció d'aquest personal s'ha de dur a terme mitjançant convocatòria pública, i es regeix pels principis de mèrit i capacitat.
21.2 Les entitats consorciades o els seus ens instrumentals podran adscriure al CRES personal funcionari, laboral o estatutari, en règim de comissió de serveis o bé restar en la situació que legalment correspongui.
Aquest personal es regirà per les disposicions que respectivament li siguin aplicables en cada moment, atenent la procedència i la naturalesa de la seva relació d'ocupació.
22.1 Per al seu control financer, el CRES se sotmet al que disposen la Llei 47/2003, de 26 de novembre, general pressupostària; el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, així com a la resta de normativa que li sigui aplicable.
22.2 Les activitats econòmiques del CRES s'ajustaran al que disposi el pressupost vigent.
22.3 Dins del primer trimestre de cada any, la persona titular de la Direcció sotmetrà a estudi i aprovació del Consell Rector la liquidació del pressupost, els comptes de l'exercici precedent i la memòria de gestió.
a) Per acord unànime de les entitats que l'integren.
b) Per impossibilitat legal o material d'acomplir les seves finalitats.
c) Per transformació del Consorci en una altra entitat, per acord de la majoria absoluta dels seus membres.
L'atorgament de la condició d'institut universitari no implicarà la dissolució del CRES.
23.2 L'acord de dissolució determinarà la forma en què s'hagi de procedir per a la liquidació dels béns pertanyents al CRES i en què s'hagi de realitzar la reversió de les obres i instal·lacions existents.